Jumbo-Visma står på toppen af cykelverdenen og kigger ned på de andre. Det blev endnu en gang tydeligt, da Christophe Laporte vandt 3. etape af Critérium du Dauphiné tirsdag eftermiddag. Det var langt fra forventet, da flere af sprinterne på papiret er hurtigere end franskmanden, og derfor var Jonas Vingegaard, der er holdkammerater med Laporte, ganske fornøjet, da TV 2 Sport fangede ham umiddelbart efter. - Det er jo vanvittigt fedt. Vi vidste godt, at han var hurtig, men at han slår nogle af verdens bedste sprintere, er imponerende. Vi er sindssygt glade. Vi tabte ikke tid, og vi fik endnu en etapesejr. Christophe Laporte vandt også 1. etape, og han fører løbet i skrivende stund. - Det er en god start, vi har fået. Vi har gjort vores forarbejde. Forhåbentlig fortsætter det med et stort resultat i morgen (onsdag red.). Enkeltstart på menuen På onsdagens 4. etape skal rytterne køre enkeltstart. Det betyder også, at Vingegaard for alvor skal testes. - Det er en god forberedelse til Touren. Den er lidt længere end i Tour de France. Jeg synes altid, det er sjovt at køre enkeltstart – med mindre man ikke er godt kørende. - Nu skal jeg lige hjem og kigge på ruten. Det bliver spændende. Jeg vil gøre mit bedste, siger han.

Referat:
Jonas Vingegaard glæder sig over, at holdet igen havde succes.